EXCLUSIV Verdict: România câștigă procesul în dosarul Roșia Montană / Statul român nu va plăti nicio despăgubire
Statul român nu va plăti nicio despăgubire companiei Gabriel Resources în cazul Roșia Montană. Acesta este verdictul comunicat vineri seară Guvernului României de către Centrul Internațional pentru Reglementarea Diferendelor Relative la Investiții al Băncii Mondiale (ICSID). Decizia – definitivă și executorie – vine la căpătul a aproape nouă ani de proces. România a fost reprezentată în acest proces de casa de avocatură românească SC LEAUA & ASOCIATII.
România urmează să-și recupereze 1,4 milioane de dolari cheltuieli de judecată.
Gabriel Resources a depus în iulie 2015 la ICSID cererea de arbitraj împotriva statului român.
Compania canadiană Gabriel Resources a susținut, în cadrul procesului de arbitraj de la Washington, că i-a fost expropriată investiția din România prin mai multe acte ale autorităților statului, inclusiv prin politizarea procedurii de autorizare a proiectului minier Roșia Montană.
Potrivit surselor G4Media, decizia constă într-un document de 1000 de pagini. În termen de 20 de zile, oricare dintre părți trebuie să comunice Curții de Arbitraj dacă ridică vreo obiecție asupra informațiilor cuprinse în dispozitivul deciziei, care la acest moment este confidențial.
Potrivit surselor G4Media.ro, Guvernul este pregătit să facă publică decizia dacă Gabriel Resources nu ridică obiecții.
Context
G4Media.ro a realizat un documentar despre deciziile cheie care au dus la blocarea licenței de exploatare la Roșia Montată după ce statul român a emis mai multe acte prin care părea de acord cu exploatarea aurului de către compania canadiană.
Documentarul a fost realizat pe baza documentelor publice din arbitrajul ICSID.
Compania Gabriel Resources identifică primul act de expropriere în august 2011. La acea dată, procedura de emitere a acordului sau autorizației de mediu pentru proiect era în desfășurare la Ministerul Mediului. Evaluarea proiectului a fost făcută de către o Comisie de Analiză Tehnică (CAT) din care făceau parte reprezentanți ai mai multor ministere și autorități.
Procedura începuse în 2005, odată cu depunerea de către Roșia Montană Gold Corporation (RMGC) a Studiului de Evaluare a Impactului asupra Mediului (EIM), dar fusese suspendată în 2007 de Ministrul Mediului de la acea vreme, Attila Korodi, pentru motive pe care compania le-a reclamat ca fiind ilegale.
În orice caz, procedura a fost reluată în 2010, iar în toamna 2011 era în stadiu final, CAT mai având de analizat două capitole minore ale Studiului EIM.
Ce s-a întâmplat în august 2011? Mai mulți politicieni au declarat public că beneficiile statului din proiectul minier nu sunt suficient de mari și că este necesară o renegociere a acestor beneficii cu Gabriel Resources, acționarul majoritar de la RMGC.
- Citește integral Totul despre dosarul Roșia Montană / Care a fost rolul guvernelor Boc, Ponta, Cioloș și Cîțu în stoparea afacerii / Cum se împarte responsabilitatea politică pentru eventuale despăgubiri de 2 miliarde de dolari
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank